
A kegyetlenség írónője

TDK-dolgozatom témája Kádár Erzsébet novellisztikája.
A publicista és kritikus Kádár már elnyerte méltó helyét az irodalomtörténetben, prózaíróként azonban felfedezésre vár. Kutatásom elsődleges célja szépírói tevékenységének feltárása volt. Bár a róla szóló szakirodalom nem túl gazdag, szokatlan a konszenzus benne: bírálói páratlan tehetségnek tartották; e vélekedések okait is igyekeztem feltárni.
A kutatás alapját az írónő Péntek Orsolya által szerkesztett legújabb gyűjteménye, Az utolsó őzbak című kötet képezte.
Az említett kiadványban található művekre koncentrálva próbáltam megrajzolni munkásságának sajátosságait, stílusának figyelemre méltó mozzanatait. A szépírói oeuvre mellett fontosnak tartottam családi hátterének, élete fontosabb eseményeinek vizsgálatát is, mivel témái leggyakrabb kapcsolódnak saját történelmi osztályához, házassága botrányához, illetve a később megismert Illés Endréhez. Teljesítményéhez a viharos történelmi kor adja a keretet. Írásait sok esetben párhuzamba lehet állítani a magyar próza nagyjainak (Mikszáth Kálmán, Csáth Géza, Kosztolányi Dezső) törekvéseivel.
A konszenzus igazsága, mely szerint Kádár kivételes író, novelláinak bemutatásán keresztül nyerheti el a legpontosabb bizonyítást.
Novellái elgondolkodtatók, tanulságuk töretlenül érvényes. Egy művelt, ambiciózus nő képe rajzolódik ki belőlük, aki nem azt az életpályát járta be, amelyet gyermekként elképzelt. Későn lett író: 35 éves volt, amikor első novelláját Babits Mihály méltatta a Nyugatban. Korai halála megakadályozta abban, hogy beváltsa a hozzá fűzött reményeket, s megírja a vágyott regényt, amelyet a kritika elvárt tőle.



